મનાલીના ટ્રેકિંગ પરથી પાછી ફરેલી તેની રૂમમેટ શ્રદ્ધાને તે મળે છે. તેમનું મિલન પણ ફિલ્મ DDLJ જેવું હતું કારણ કે તેઓ એક અઠવાડિયા સુધી અલગ રહ્યાં હતાં. પિંકી તેના ખોળામાં માથું મૂકીને આડી પડે છે. તેઓ ભેગા મળીને મનાલીના ટ્રેકના ફોટોઝ જુએ છે અને ટ્રિપ પર આવેલાં તમામ છોકરાના દેખાવના આધાર પર તેમને 1થી 10 ગુણ આપે છે. તેઓ વિચારે છે કે ટ્રિપ પર આવેલો કયો છોકરો શ્રદ્ધાને પસંદ કરતો હતો અને તેને ફરી મળવા આવશે. તે વિશે તેઓ વાતો કરતાં હતાં. તેઓ સવાર-સવારમાં તેમની વાતોમાં એટલા ખોવાઈ ગયાં હતાં કે તેઓ તદ્દન ભૂલી જ ગયાં હતાં કે હું પણ ત્યાં બેઠી છું અને તેમની વાતોને સાંભળી રહી છું. હું એમને દોષ નથી આપતી અને હું તેમને અધવચ્ચે રોકવા પણ નહોતી માંગતી. સાચી વાત તો એ છે કે, હું પણ એ ભૂલી ગઈ હતી કે, હું ત્યાં દુ:ખ, તકલીફ અને હાડમારીની વાર્તાને લખવા માટે આવી હતી. છેવટે, મેં અત્યાર સુધી ત્યાં જે જોયું તે દ્રશ્ય ખૂબ સામાન્ય હતું અને તેમાં ખુશી પણ હતી.